[{"text_idx": "#000002", "text": "Y flwyddyn a fu, ac sydd i ddod,"}, {"text_idx": "#000003", "text": "Er gwaethaf bod Covid yn dal o gwmpas, mae 2021 wedi profi i fod cymaint gwell na 2020 i mi. Mae wedi bod yn flwyddyn fyrlymus, gyffrous (i gymharu a\u0302 llynedd) ond wedi bod yn ychydig o rollercoaster a dweud y lleiaf."}, {"text_idx": "#000004", "text": "Dyma flwyddyn sydd wedi dilyn blwyddyn eithriadol o flinderus, mewn ffyrdd gwahanol i bobl. Roedd rhai cyfnodau\u2019n gallu teimlo\u2019n anobeithiol, unig a hyd yn oed yn rhwystredig iawn. Ond, mae pethau da, os nad bendithiol, wedi dod o\u2019r flwyddyn hon. Heb os, mae dyddiau gwael wedi bod o dro i dro fel pob blwyddyn, mae\u2019n anochel, ond mae\u2019r dyddiau hynny\u2019n gyfle gwych i ddod i adnabod fy hun yn well a dysgu sut i barhau a goroesi."}, {"text_idx": "#000005", "text": "Fel myfyriwr, rydw i wir wedi gallu mwynhau bywyd prifysgol ers y Pasg eleni. Ond, roedd wir wedi gwella ers mis Medi; dim rheolau chwe pherson i bob bwrdd, pob rhan o\u2019r llyfrgelloedd ar gael, mwy o gyfleoedd i dreulio amser efo ffrindiau, rydw i wedi bod ar gampws bob dydd a wir wedi gallu dod i adnabod fy narlithwyr yn well (er gwaethaf y ffaith ein bod yn gwisgo mygydau o\u2019u cwmpas). Llynedd, roedd gen i ofn cymdeithasu, roeddwn i\u2019n nerfus i ddod i adnabod pobl, roeddwn i am y rhan helaeth o\u2019r flwyddyn academaidd yn byw a bod yn fy ystafell ym Mhantycelyn yn syllu ar sgrin annynol. Y gwrthwyneb sy\u2019n digwydd eleni. Yn sicr, rydw i\u2019n berson llawer hapusach eleni! Wrth gwrs, mae Covid yn dal i fod o\u2019n cwmpas fel melltith ond mae rhyddid gennym ni nad oedd yno gymaint yn 2020."}, {"text_idx": "#000007", "text": "Wel, dyma brofiad bythgofiadwy! Braint lwyr oedd gweithio i Lysh fel golygydd gwadd dros yr haf. Rydw i\u2019n ddiolchgar iawn o\u2019r rhyddid a gefais i drefnu\u2019r eitemau. Yr hyn oedd bwysicaf i mi oedd dewis a gweithio ar thema\u0302u neu faterion sy\u2019n gyfoes a phwysig i ferched ifanc Cymru gyda\u2019r gobaith o fod yn gymorth, yn ddarllen da, eich cynrychioli chi ac eich ysbrydoli. Cefais yr amser gorau\u2019n trefnu\u2019r holl eitemau!"}, {"text_idx": "#000008", "text": "Pan gafodd y syniad o gyhoeddi rhywbeth am gyfres \u2018Y Pump\u2019 ei gynnig i mi, roeddwn i\u2019n gwybod ei fod yn syniad gwych! Roeddwn i\u2019n benderfynol o wneud eitem am bob un o\u2019r llyfrau yn hytrach na un neu ddau ohonynt yn unig. Mae cynrychiolaeth eiconig yn y gyfres a\u2019r hyn a gawn ni ydi byd amrywiol pump o bobl sy\u2019n arddangosfa o\u2019r byd sydd o\u2019m cwmpas. Ond byd mae llawer o bobl yn mynnu anwybyddu a thanseilio, fel mae llawer yn mynnu anwybyddu\u2019r broblem cynhesu fyd-eang. Dyma gyfres sy\u2019n addysgiadol a lle rydych chi\u2019n mynd i weld eich adlewyrchiad mewn rhyw ffordd."}, {"text_idx": "#000010", "text": "Ag eithro gweithio i Lysh? Ysgrifennu stori fer ar gyfer rhifyn gaeaf Codi Pais! Stori fer am ferch yn cael ei sbeicio \u2013 pwnc andros o bwysig. Roeddwn i\u2019n nerfus ti hwnt wrth anfon y gwaith ac i weld ymateb pobl!"}, {"text_idx": "#000012", "text": "Gwneud carioci am y tro cyntaf! Mewn bar yn canu Mamma Mia gydag un o\u2019m ffrindiau gorau o flaen dwn i\u2019m faint o bobl, wnes i synnu pawb gan gynnwys fi fy hun! Un o\u2019r nosweithiau prin lle roeddwn i\u2019n teimlo\u2019n gwbl rydd, hyderus ac ysgafn heb boeni beth roedd pobl yn ei feddwl."}, {"text_idx": "#000014", "text": "Mae gen i 6. \u2018Hen Chwedlau Newydd\u2019 ac \u2018Y Pump\u2019. Straeon am ferched y chwedlau gwreiddiol yn ein byd modern ydi \u2018Hen Chwedlau Newydd\u2019 a dyma gyfrol wych sy\u2019n rhoi llais i\u2019r merched yna a gafodd eu gorthrymu gan y Batriarchaeth ac i godi ymwybyddiaeth am y problemau sy\u2019n dal yn effeithio ar ferched."}, {"text_idx": "#000015", "text": "The Dinner Guest gan B P Walter. Mae pedwar wrth y bwrdd, dau bartner, eu mab a dieithryn. Erbyn diwedd y noson, tri sy\u2019n goroesi! Cyffrous ta be?!"}, {"text_idx": "#000016", "text": "Yr unig ffilm newydd rydw i wedi\u2019i weld eleni ydi \u2018Eternals\u2019, felly mae\u2019r dewis yn un hawdd a diffwdan. Rydw i\u2019n edrych ymlaen at ddal i fyny efo\u2019r holl ffilmiau rydw i wedi methu megis Black Widow, y James Bond diweddaraf a Dune."}, {"text_idx": "#000017", "text": "\u2018It\u2019s a Sin\u2019, \u2018The Pursuit of Love\u2019 a \u2018Professor T\u2019. Dyma gymysg o fathau o raglenni; bywgraffiadol, comedi, rhamant, teulu a throsedd. Wir yn argymell y tair rhaglen!"}, {"text_idx": "#000019", "text": "Uno, Cydio, Tanio gan Sw\u0302nami. Bop a hanner! Rydw i\u2019n edrych ymlaen at fwy o waith gan y band gwych yma!"}, {"text_idx": "#000020", "text": "\u2018Between Us\u2019 gan Little Mix. Dyma fand sydd wedi gwneud hanes eleni: y grw\u0302p benywaidd cyntaf i ennill gwobr Brit am Y Grw\u0302p Orau! Mae\u2019r albwm hwn yn dathlu eu deg mlynedd sy\u2019n cynnwys y caneuon gorau/mwyaf poblogaidd ganddyn nhw. Mae caneuon newydd sbon hefyd ac maen nhw\u2019n ganeuon llawn hunanhyder, agwedd \u2018cymryd dim lol\u2019 a girl power!"}, {"text_idx": "#000021", "text": "Cymerais 2021 fel cyfle anferthol i wireddu\u2019r aduniadau a rois i mi fy hun ar o\u0302l dysgu sawl gwers gan 2020. Mae mwy o aduniadau i\u2019w gwireddu ac rwy\u2019n gobeithio y bydd 2022 yn gyfle\u2019r un mor anferthol. Rwy\u2019n gobeithio eich bod chithau wedi cael blwyddyn dda ac yn gobeithio y cewch chi flwyddyn cystal os nad gwell yn 2022."}, {"text_idx": "#000022", "text": "Blwyddyn Newydd Dda i chi gyd!"}]